钦定古今图书集成/明伦汇编/氏族典/第235卷 > 张蚝
## 钦定古今图书集成/明伦汇编/氏族典/第235卷 > 张蚝

按《前秦录》：“蚝本姓弓，上党泫人也。膂力过人，能却曳
牛走，城无高下，皆可超越。张平爱之，养以为子，淫于
平妾。平知而责之，蚝惭，乃割阴以自誓，遂为阉人。铜
台之战，蚝单马大呼，出入秦阵者四五。坚募人生致
之，前锋邓羌擒之以献，平惧请降，坚拜平左将军，以
蚝为虎贲中郎将，甚见宠爱，寻加广武将军，同前将”
军。杨安攻拔苻廋于陕城，王猛督诸将伐燕，蚝以虎
牙将军受猛节制。蚝与徐成等跨马运矛，驰赴燕阵，
燕兵大败，乘胜逐北，猛遂灭燕。以功进蚝位为前将
军。晋叛臣袁瑾为桓温所围，遣使请救，坚遣蚝与王
鉴率步骑二万救之。建元十二年，以“前禁将军与行
唐公洛会兵攻代，昭成帝逆战不胜，退遁阴山”，遂平
代地。十四年，坚以蚝为并州刺史。十五年，入为后将
军。十八年，晋杨亮攻涪城，坚遣蚝帅兵救之。蚝出斜
谷，亮引兵退。建元末，坚大举伐晋，蚝以骠骑将军为
前锋，败谢丕于淝南。阳平公融因谢元之请，渡军却
阵，势不能止，遂大败。坚至洛阳，遣蚝率羽林五千戍
并州。丕即伪位，进蚝为侍中、司空，封上党郡公。王永
宣檄州郡，推蚝为中军都督。蚝方面之勋不逮邓羌，
而时人咸曰：“邓羌、张蚝，俱万人敌也。”